Humo Air aviakompaniyasini tashkil etishga kirishildi. Kompaniyaga «An-2» rusumli samolyotlar o‘tkazib beriladi

O‘zbekistonda yangi Humo Air aviakompaniyasini tashkil etish bo‘yicha topshiriqlar berildi. Vazirlar Mahkamasining tegishli qarori tasdiqlangan.
2018 yilning noyabrida prezident Shavkat Mirziyoyev aviatsiya sohasini isloh etishni ko‘zda tutuvchi farmonni imzolagandi. Unga ko‘ra, «Maxsus aviatsiya ishlari aviakompaniyasi» davlat unitar korxonasi negizida Uzbekistan Helicopters kompaniyasi tashkil etilgan.
«Maxsus aviatsiya ishlari aviakompaniyasi» DUK balansida «An-2» rusumli samolyotlar, aviatsiya mulki va boshqa mol-mulklar mavjud.
Yangi qaror bilan, Humo Air MChJ «Maxsus aviatsiya ishlari aviakompaniyasi» DUK mulki negizida Davlat aktivlarini boshqarish agentligi muassisligida qayta tashkil etiladi. Yangi tashkil etiladigan aviakompaniyaga «An-2» rusumli 43ta yengil samolyot va boshqa mulklar o‘tkazib beriladi.
«O‘zbekiston Respublikasi Davlat aktivlarini boshqarish agentligi bilan birgalikda ikki oy muddatda, zarurat bo‘lganda, xorijiy ekspertlarni jalb etgan holda «Humo Air» MChJning rentabelligini ta'minlaydigan maqbul tuzilmani inobatga olgan holda biznes-model ishlab chiqilishini ta'minlasin.
Uch oy muddatda yangi havo kemalarini sotib olish, shuningdek, lizing shartlari asosida ijaraga olish yo‘li bilan samolyot-motor parkini bosqichma-bosqich yangilashni nazarda tutgan holda «Humo Air» MChJni rivojlantirish strategiyasi ishlab chiqilsin va tasdiqlansin», deyiladi hujjatda.
Shuningdek, O‘zbekiston Respublikasi Investitsiyalar va tashqi savdo vazirligi Transport vazirligi bilan birgalikda «Humo Air» MChJ faoliyatini rivojlantirish uchun investitsiyalarni, shuningdek, to‘g‘ridan-to‘g‘ri xorijiy investitsiyalarni jalb etishga qaratilgan amaliy choralarni ko‘radi.
Hujjatda kompaniya ish faoliyati bo‘yicha aniq muddat belgilanmagan.
Eslatib o‘tamiz, 18 yanvar kuni O‘zbekiston bosh vaziri Abdulla Aripov joriy yilda yangi Humo Air aviakompaniyasi tashkil etilishini e'lon qilgandi.